Papersnake/gushiwen huggingface dataset:
花朝侄孙子固家小集
戴复古（宋代）

今朝当社日，明日是花朝。
佳节唯宣饮，东池适见招。
绿深杨柳重，红秀海棠娇。
自笑鬓边雪，多年不肯消。
永遇乐（林钟商过李氏晚妆阁，见壁间旧所题词，遂再赋）
吴文英（宋代）

春酌沈沈，晚妆的的，仙梦游惯。锦溆维舟，青门倚盖，还被笼莺唤。裴郎归后，崔娘沈恨，漫客请传芳卷。联题在，频经翠袖，胜隔绀纱尘幔。

桃根杏叶，胶黏缃缥，几回凭阑人换。峨髻愁云，兰香腻粉，都为多情褪。离巾拭泪，征袍染醉，强作酒朋花伴。留连怕，风姨浪妒，又吹雨断。
台湾纪巡诗 其三十
夏之芳（清代）

打鼓山头石罅开，悬崖倒拍海潮回。雷声鼎沸浮空翠，万里风樯认影来。
次韵刘宽夫题进此庵
刘才邵（宋代）

使君机鉴高，圆妙等空有。一超到真际，论古全无友。

岂更向鸿到，勤勤问何叟。以兹了喧静，三三元一九。

佳哉府中园，松竹当花柳。于中结圆庐，风月供户牖。

从来廊庙具，朝野注望久。难从容膝安，广袤横数肘。

定烦帷幄筹，为指逐兽狗。气吞西江水，吸尽才一口。

坐令世间人，仰之如北斗。第功高汗马，许复更称首。

方知庵中人，元是经纶手。
减字木兰花 初夏
陈珍瑶（清代）

朦胧睡起。绿暗红稀初夏矣。乍换罗裳。整罢云鬟倚绣床。

雨晴深院。柳外雏莺新学啭。竹径风来。吹落桐花点碧苔。
山中
方岳（宋代）

缭碧萦青一径深，倦随扶老上遥岑。
耕云自识本来面，曝日谁遥见在心。
浮世事如风雨过，贵人头亦雪霜侵。
草庵虽窄乾坤阔，野鹤孤云不可寻。
雨中卧病，闻溪水声作 其二
林朝崧（清代）

小溪涨绿雨新晴，茂树连阴伯赵鸣。屈指分龙时节近，南风一路打禾声。
杂句 其十二
庞蕴（唐代）

珠从藏中现，显赫呈光辉。昔日逃走为穷子，今日还家作富儿。
送沛县司马丞之任
方干（唐代）

举酒一相劝，逢春聊尽欢。羁游故交少，远别后期难。

路上野花发，雨中青草寒。悠悠两都梦，小沛与长安。
金刚随机无尽颂 其四 非说所说分第二十一
释印肃（宋代）

即自谤如来，何因得辩才。和风三二月，花发为谁开。
久旱
吕陶（宋代）

晓云将雨午还收，晚日馀炎未似秋。岂独稻畦枯已久，兼忧井竭饮污流。
驸马宅宴罢
曹松（唐代）

粉墙残月照宫祠，宴阕银瓶一半欹。

学语莺儿飞未稳，放身斜坠绿杨枝。
与村邻聚饮
陆游（宋代）

交好贫尤笃，乡情老更亲。
鯗香红糁熟，炙美绿椒新。
俗似山川古，人如酒醴醇。
一杯相属罢，吾亦爱吾邻。
好事近
卢炳（宋代）

庭院欲昏黄，秋思恼人情乱。宝瑟试弹新曲，更与谁同伴。

阳台魂梦杳无踪，奴住巫山畔。不似楚襄云雨，俏输他一半。
书院杂咏 斑竹
王十朋（宋代）

苍梧巡不返，斑竹至今存。今日稽山下，几枝忠孝痕。
送章文虎秀才归荆南
沈与求（宋代）

我生本吴侬，搦笔追楚些。
佳人脱尘屣，幽韵耻独和。
君家楚江湄，词语亦顿挫。
学海富探讨，渠数百纸过。
春风归凤城，櫑具恰解驮。
此地初识君，细语辄三贺。
冉冉岁已遒，云山忆高卧。
翩然理归装，馀事等弃唾。
文围久坚壁，定恐一战破。
行矣傥复来，凭将楚词课。
与高适薛据同登慈恩寺浮图
岑参（唐代）

塔势如涌出，孤高耸天宫。
登临出世界，磴道盘虚空。
突兀压神州，峥嵘如鬼工。
四角碍白日，七层摩苍穹。
下窥指高鸟，俯听闻惊风。
连山若波涛，奔凑似朝东。(凑 一作：走；似 一作：如)
青槐夹驰道，宫馆何玲珑。(馆 一作：观)
秋色从西来，苍然满关中。
五陵北原上，万古青濛濛。
净理了可悟，胜因夙所宗。
誓将挂冠去，觉道资无穷。
寄陕西提刑江学士
司马光（宋代）

明主於庶狱，选才从本朝。
酂侯三尺律，汉使一封轺。
郡国清名满，关河古意饶。
凄凉乘障客，华发日萧萧。
锦园小春
喻良能（宋代）

细雨将春上晓枝，东风吹绿到涟漪。
长沟绕槛多佳处，小迳穿花无尽时。
寄陕府内兄郭冏端公
姚合（唐代）

蹇钝无大计，酷嗜进士名。为文性不高，三年住西京。

相府执文柄，念其心专精。薄艺不退辱，特列为门生。

事出自非意，喜常少于惊。春榜四散飞，数日遍八纮。

眼始见花发，耳得闻鸟鸣。免同去年春，兀兀聋与盲。

家寄河朔间，道路出陕城。暌违逾十年，一会豁素诚。

同游山水穷，狂饮飞大觥。起坐不相离，有若亲弟兄。

中外无亲疏，所算在其情。久客贵优饶，一醉旧疾平。

家远归思切，风雨甚亦行。到兹恋仁贤，淹滞一月程。

新诗忽见示，气逸言纵横。缠绵意千里，骚雅文发明。

永昼吟不休，咽喉干无声。羁贫重金玉，今日金玉轻。
长安杂诗十首 其八
王祎（明代）

长安王霸都，中更九朝业。城夷池亦堙，复孰窥浩劫。

旧物奚所存，独有慈恩塔。高标穹昊摩，壮阯坤倪压。

缅怀唐盛时，士子重科甲。石间所题名，先后纷杂遝。

岁月曾几何，声光俱濌濌。吾将登绝顶，俯仰凌六合。

天风从东来，凉意客怀惬。
如梦令
沈端节（宋代）

雨后轻寒天气。玉酒中人小醉。乍报一番秋，晚簟清凉如水。

忺睡。忺睡。窗在芭蕉叶底。
乙丑岁暮，接吴江薛公侠五十初度诗，欲酬而病未能。越年正月，友人招饮大醉，纵笔为此，不知于意云何也
夏子麟（清代）

前亿万千年乃有松陵公侠诗，后亿万千年而有松陵公侠诗。

公侠之诗非偶然，九霄绛云微风吹，一缕飘瞥落江湄。

有人对此欷歔三叹而为辞。公侠读书三万卷，尚谓未尽名山奇。

书城坐拥日汲取，孜孜搜讨自道我非痴。壮岁入黉宫，奇才已不羁。

沪皖并梁汉，学于仰大师。忽忆吾党童，狂简不可欺。

揽镜忽唏老将至，五十驹光等隙驰。握管自写初度词，追昔抚今有所思。

长歌千字纷离披，人雊诵之沁肝脾。呜呼，人间今世为何世，洪流猛兽杂恣睢。

豺豕当门虎当关，飞者为雄伏者雌。冠冕毁裂，诗书刍狗，焚坑等于秦皇时。

嗟我一邱貉，咿唔穷岁欲何为，日月逝兮岁不留。

曷不把云母钟进中山酒，长醉不醒，与尔同消万古忧。
送陆无咎入楚
周元晟（清代）

岂意云间胄，翻从谪戍行。囊中携白雪，腰下佩青萍。

烈士心逾壮，吾侪气未平。湘江多雁唳，欲恐易愁生。
黄颍州挽词三首
黄庭坚（宋代）

恭惟同自出，累世复通家。
惠沫沾枯涸，忠规补过差。
胸中明玉石，仕路困风沙。
尚有平生酒，秋原洒菊花。
寄六弟元德宰束鹿
马祖常（元代）

我有六兄弟，我长汝最幼。我长守田庐，汝幼侍亲右。

跋涉万里途，随牒越闽岫。亲复当官清，昼坐寘宴豆。

教汝读诗书，夙夜猎文囿。不幸亲弃予，万里汝扶柩。

汝兄元礼贤，斩服携汝走。我自河淮南，迎丧匍匐救。

号哭天不应，崩裂屡颠踣。归安桐乡阡，铭文手自镂。

买石砻古仪，树柏夹汉兽。俯仰叹存没，今兹霜露又。

汝今出作县，我偶尚书簉。戒汝忆亲教，公田代耕耨。

汝素谨礼法，口未见嗔诟。更宜歌我诗，无视我老谬。

憔悴伤民恫，恚忿两莫斗。县政书考功，同去听山溜。
夏日
陈与义（宋代）

赤日可中庭，树影敛不开。
烛龙未肯忙，一步九徘徊。
梦中惊耳鸣，欲觉闻远雷。
屋山奇峰起，欹枕看云来。
变化信难料，转头失崔嵬。
虽然不成雨，风起亦快哉。
槐叶万背白，少振十日埃。
白团岂办此，掷去羞薄才。
蜻蜓泊墙阴，近人故多猜。
墙西岂更热，已去却飞回。
国风再寄南昌故人兼简王帅子文
戴复古（宋代）

江湖归亦好，朋友恨相疏。
倏作三年别，才通一纸书。
诗盟谁是主，世道正愁予。
若见王都督，烦君问起居。
送无名道人还楼子庄
杨巍（明代）

满地寒云色，悲君欲远游。何方非梦境，随处有丹丘。

汉岛孤烟暝，秦台万木秋。他年道成日，鹤驾再来不。
书龙寿寺煮泉亭壁 其一
李彭（宋代）

病马系乔木，携筇到上方。江花迷枉渚，野竹乱鸣榔。

石灶怀桑苧，洼尊忆漫郎。吾生真寄傲，佛地欲深藏。
鹭鸶
释智圆（宋代）

烟雨苇森森，飞翔岂易寻。
印沙踪自浅，傍水意还深。
顶撼丝难断，翎飘雪未沈。
终宜鸳作侣，宁肯杂凡禽。
灵芝观上人房植紫竹一本覆屋其上以庇朝日顾
毛滂（宋代）

阶前紫玉似人长，可怪龙孙久未骧。
第放烟梢出檐去，此君初不畏风霜。
拟上张丞相
黄公度（宋代）

五闰干戈极，炎晖历数新。
析圭绵六服，卜鼎迈千春。
哀痛朝奸稔，夤缘国步屯。
近畿横彗孛，严禁失钩陈。
魏绛谋和敌，包胥日哭秦。
翠华旋北狩，清跸且南巡。
雾塞纷铜马，祥开表玉麟。
官军推大弟，耆老赴仁人。
唐祚兴灵武，昭王问水滨。
悲缠刁斗急，警报羽书频。
关辅腾骄子，朝廷倚大臣。
梦符岩肖说，天祐岳生申。
濯濯襟灵迈，温温德业纯。
家声真不坠，庙略信如神。
行洁圭无玷，心坚竹有筠。
苍生出涂炭，黄屋待经纶。
苏峻称兵日，姬公复辟辰。
祚危旒在缀，主辱涕盈巾。
诸将趋行殿，孤军入帝闉。
乾坤收逆气，淮海霁妖尘。
尊俎辞枢极，旌旄下蜀岷。
霜棱函谷外，春色锦江濒。
流马通飞漕，推锋截要津。
荣亲万钟禄，许国百年身。
盛烈刊彝鼎，丹忠薄昊旻。
流言初抵隙，积毁竟排真。
感激回天眷，须臾秉国钧。
精神千载会，霖雨八方均。
晓几趋环佩，朝班领缙绅。
荆蛮淹月定，胡骑暮年驯。
奉诏移瓯越，承恩拜紫宸。
地遥分虎节，日暖想龙鳞。
颍上归黄霸，河间借寇恂。
台衡期必复，风俗再还淳。
叹惜寒门士，叨陪上国宾。
雕虫惭小技，连蹇分长贫。
短剑秋仍抚，残灯夜更亲。
曳裾胡不可，投璧惧无因。
海运鹏孤翥，泥蟠蠖未伸。
济时公努力，宇宙久荆榛。
隐静山二首
韩元吉（宋代）

海上蟠桃手自栽，红尘一堕隔蓬莱。
风帆弱水无由到，乞我当年渡海杯。
楚妃叹
穆孔晖（明代）

袅袅葛盈谷，芊芊草满陂。君王与虞丘，云梦射熊罴。

樊姬共九女，深宫治绤絺。絺绤妾当服，熊罴妾不食。

男儿志四方，君王事万国。缝裳亦妾职，逐禽非君力。

仓皇草树间，恒使予心恻。
舟行感寓，示闲云
李宪噩（清代）

两足日著土，闲居淡无味。登舟未半程，举步思履地。

系缆争上坡，如恐不容遂。乘风亦可悦，水懦固无畏。

徒以人情乖，嗜乐轻其易。子者皆非美，夺者罔不贵。

物理苟不推，耄老同儿戏。
金缕曲·咏白海棠
顾太清（清代）

洞户深深掩。笑世间、浓脂腻粉，那般妆点。
认取朦胧明月下，不许东风偷飐。
偏触动、词人系念。
昨日微阴今日雨，好春光有限无馀欠。
肯为我，一时暂。
冰绡雾縠谁烘染？爱依依、柔条照水，靓妆清艳。
墙角绿阴栏外影，印上芸窗冰簟。
隔一片、清阴暗澹。
不是封姨情太薄，是盈盈树底魂难忏。
春欲暮，易生感。
钓鱼砚
倪德元（宋代）

□□□□□□□，□□□□□□□。
以文会友真足乐，宽我老怀自岁尤。
盍簪况乃□□席，□□□□注黄流。
□□□□击鼍鼓，满酌玉斝罗珍羞。
溪回断岸颠崖出，千仞插天如立壁。
信知神禹疏凿功，县溜黯然长湛碧。
波光照影肝胆寒，岚气逼人毛发立。
第恐喧呼鸟雀惊，□□□行随湍急。
□□□□□桃花，徘徊一望朝霞赤。
疑有秦人住洞天，□来舣舟携酒入。
花洞□□□落红，□铺万里□□□。
家童采山□肴蔌，稚子属文资戏剧。
须臾岭头新月上，归棹将诗写岩石。
春光都来无百日，尤愁风雨十居七。
古今会合不易得，邂逅□今□成昔。
郭君退翁世□贤，我欲从之终吾年。
年年与君来载酒，此乐人间岂常有。
望庐山
赵公豫（宋代）

庐山何峻极，一望尽苍清。不辨松杉色，谁闻钟磬声。

飞崖悬瀑布，幽谷语春莺。堪羡岩栖士，空馀人世情。
洪崖先生画赞
李纲（宋代）

洪崖古先生，傲睨得天逸。结庐西山下，踏雪时一出。

长瓢与巨西，此外了无物。借问侍者谁，拙朮藤葛橘。

何年丹青手，写此神仙质。高风邈如在，超然入吾室。
春日溪桥
姚孝锡（宋代）

留恋春光慰病颜，无情风雨卷春还。
阴阴密绿笼溪暗，细细疏红点径斑。
老去益怜诗思涩，欢来聊破酒肠悭。
不嫌门外无车辙，得遂衰慵一味閒。
游天竺灵隐寺诗
刘才邵（宋代）

清晨出城西，车马纷飒沓。行行岩壑深，漠漠雾雨杂。

云阴忽披岩，海色共萧飒。幽寻浩莫穷，空响时相答。

地籁笙竽真，材缬丹青合。潦收猿涧净，寺绕鹫峰匝。

檐牙向空啄，殿脚依山插。空翠扑轩窗，乳洞敞闺閤。

泄云无定姿，攲石半相磕。珠灯吐光焰，香龙振鳞甲。

啼烟禽念佛，掇蕊蜂供蜡。丹井涨灵泉，岩松披艾衲。

萝径劳跻攀，风扉自开阖。龙天想奔凑，飞走亦驯狎。

同游今渊云，驰声久鞺鞳。逸骥谁能追，流风不受闸。

家山富岷峨，水驿经夔峡。不应得未曾，犹若济所乏。

欲去还停驺，就石屡移榻。共笑香积供，未脱腐儒粝。

重来当一洗，寻盟忽忘歃。
初夏
佚名（宋代）

晓来掠面更东风，过尽溪山属祝融。
杨柳引教荷芰绿，海棠让与石榴红。
稻针刺水连青亩，麦浪翻云涨碧空。
我有浮瓜沈李约，诸君同上紫霄峰。
梅花七首 其三 次苏长公韵
曹家达（清代）

园林风色报春迟，江北江南腊尽时。湘水只应销艳骨，孤山重与觅寒姿。

閒云如梦露垂脚，晓月无心冰透肌。却怪霜禽栖不稳，一声飞上最高枝。
寄春膏牋与何同叔监簿因居古体
张镃（宋代）

苏州粉牋美如花，萍文霜粒古所夸。
近年专制浅蜡色，软玉莹腻无纤瑕。
盘门系缆高桥住，呼僮径访孙华铺。
琱锼红碧任成堆，春膏且问如何去。
乃知剡溪桃花黄，楮君同谱生殊乡。
买来论担不计数，直候东风花草香。
其时霡霂吹微雨，润物无声略胶土。
展开千幅向晓空，渍染都匀始轻杵，
捣成一色坚且明。幽具本岂鑽公卿，
要供海内觅句客。觅句只今谁有名，
月湖老仙居胄监。诗好工夫到平淡，
寄分聊当野人芹。莫弃谏藁恐被焚，
便将演纷登北门。
寄婺州周知录
林季仲（宋代）

不到东阳六七年，干戈身世两依然。
每思三虑堂中退，径向双溪楼上眠。
空翠霏微浮酒斝，林烟杳霭没渔船。
有人问我今何似，头秃昏昏瘴海边。
寄舒申之户曹
黄庭坚（宋代）

吉州司户官虽小，曾屈诗人杜审言。
今日宣城读书客，还趋手审傍辕门。
江山依旧岁时改，桃李欲开烟雨昏。
公退但呼红袖饮，剩传歌曲教新翻。
赠轮上座
王炎（宋代）

念旧今归楚，寻师久入吴。
有缘依梵释，何事走江湖。
休问传心印，当先觅髻珠。
直须言语断，方不堕凡夫。
康对山故里
陈均（宋代）

不避貂珰竟独行，故人情重一官轻。膺滂苦自争门户，嵇吕真能共死生。

千里关河迷锦瑟，十年丝竹老无城。平生长物惟腰鼓，好著岑牟奏几声。
送白廷玉常州教二首
方回（元代）

世间可读不多书，岂但撑肠似蠹鱼。
小技仅能攻浅近，大言徒用骋高虚。
道心切戒偏忘助，义事毋先计毁誉。
我学暮年方见此，毗陵博士比何如。
读通鉴杂兴
孙应时（宋代）

清浊无心陈仲弓，圆机聊救汉诸公。
末流不料儿孙误，千古黄初佐命功。
癸卯十月十四日予生四十矣抚己自悲而有此吟
罗洪先（明代）

流光不可驻，斜日再难晨。不惑云希圣，无闻祇畏人。

容身依一室，食力计三春。却忆劬劳德，翻怜心动频。
感皇恩 李子搢寿日戊申年甲乙科第
李俊民（金朝）

甲乙占科名，同根仙李。富贵南柯梦相似。天涯双桂，惭愧广寒宫里。

悤悤归去，觅佳山水。

休话升沉，休形愠喜。且论南华养生理。问君甲子，少我行年一纪。

须知乡党，礼莫如齿。
和渭叟梅花
尤袤（宋代）

不避风霜苦，自甘丘壑潜。
未禁沾额角，信好插梳尖。
春意已张本，寒威今解严。
殷勤留客意，尚许隔墙觇。
柬许伯清
李如一（明代）

衰贫出口便纷纭，尘俗形骸懒谒君。梦寐当今子将子，骚坛月旦可容闻。
杜介送鱼
苏轼（宋代）

新年已赐黄封酒，旧老仍分赪尾鱼。
陋巷关门负朝日，小园除雪得春蔬。
病妻起斫银丝脍，稚子欢寻尺素书。
醉眼朦胧觅归路，松江烟雨晚疏疏。
愁倚栏令 春日怀韵仙燕台
汪淑娟（清代）

阑干外，雨如丝。悄凭时。搁著一汪儿泪，没人知。怪底几天愁重，恹恹压损腰肢。

原是当胸绵却月，叫相思。
和陈天予见寄真字韵
吴芾（宋代）

前贤惟有太丘真，岂谓于今见后身。
虽是一时为逐客，不妨千古作全人。
自从别从心如渴，却喜诗来句绝尘。
无计复陪花下醉，对花只觉倍伤春。
次韵宜掾徐子美见寄
郭祥正（宋代）

忽逢便翼寄新章，不惜明珠满斛量。姑孰万家花映竹，丹湖千顷月和霜。

结庐已许陪吟社，衣锦应须返故乡。底事却言归未得，梦魂犹欲泛沧浪。
四块玉·叹世三首
马致远（元代）

带野花，携村酒，烦恼如何到心头。谁能跃马常食肉？二顷田，一具牛，饱后休。

佐国心，拿云手，命里无时莫刚求。随时过遣休生受。几叶绵，一片绸，暖后休。

戴月行，披星走，孤馆寒食故乡秋。妻儿胖了咱消瘦。枕上忧，马上愁，死后休。
几上人名所乘舟曰钓月庵求诗为赋二首 其二
刘一止（宋代）

昔人钓忘饵，今师亦忘钩。静夜江不湍，孤光送归舟。
钱君宗甫以素扇索诗寄施君彦清
程敏政（明代）

诗社南寻旧日盟，尚方终记国医名。惠山泉水清如许，一为高人暂濯缨。
依韵和池守王微之访别
梅尧臣（宋代）

君荣初出守，我老未东归。
病眼生花早，苍毛似叶稀。
往还从更少，谈笑暂相依。
不及秋鸿翼，能随向楚飞。
曲龙明歌 其一
顾况（唐代）

曲龙丈人冠藕花，其颜色映光明砂。玉绳金枝有通籍，五岳三明如一家。

遥指丛霄沓灵岛，岛中晔晔无凡草。九仙傲倪折五芝，翠凤白麟回异道。

石台石镜月长明，石洞石桥连上清。人间妻子见不识，拍云挥手升天行。

摩天截汉何潇洒，四石五云更上下。下方小兆更拜焉，愿得骑云作车马。
寄和叔 其一
李正民（宋代）

双鱼来自縠溪端，手把缄书子细看。授业马融褰绛帐，怀归王粲倚危栏。

且凭黄耳传消息，未办青蚨济急难。七十从心今已过，保兹遐福愿加餐。
题笑轩
韩淲（宋代）

伸眉为作笑轩诗，胡广中庸天下知。展转此身俱老矣，纷拿何事不儿嬉。

从教流俗千般巧，莫受荣华一点欺。几度归来抚空案，清风明月总相宜。
酌龙井泉书聪师房二首 其一
周紫芝（宋代）

十里泉声咽断岩，绣衣玄衮闭朱龛。老翁不要千山雨，只乞龙君一酌甘。
次韵林郎中相送北归
陈造（宋代）

铢两作低昂，举世皆此心。
羡君松柏操，不受霜雪侵。
向来车笠誓，岁寒迄能寻。
肮脏吾何取，振拔意弥深。
天才有贤否，宦路岐升沈。
鼎贵听新渥，叠来当好音。
我草贺缄处，碧溪映青林。
祝公小婆娑，未宜轻分阴。
贼平贺本路史禽良叔弥忠四首
王迈（宋代）

诲盗须知有自来，贪官污吏祸之胎。
杀人越货甘残忍，入市怒气金不忌猜。
谁与清朝申典宪，合将若属寘渠魁。
书生锐欲排阊阖，先诵民谣献外台。
拟庭前有奇树
黎民表（明代）

嘉树媚朝阳，枝叶正相当。佳人御纨素，攀条玩其芳。

眷彼从征人，思心共飞扬。昔期别三载，今已历九霜。

繁华悦朝茂，荣耀难久常。愿折三春干，一寄龙城傍。

不惜轩车晚，所畏道路长。商声感鶗鴂，日暮愁红妆。
夜直玉堂携李之仪端叔诗百余首读至夜半书其
苏轼（宋代）

玉堂清冷不成眠，伴直难呼孟浩然。
暂借好诗消永夜，每逢佳处辄参禅。
愁侵砚滴初含冻，喜入灯花欲斗妍。
寄语君家小儿子，他时此句一时编。
伏日与同僚游三友亭
王十朋（宋代）

炎天过小雨，伏日生微凉。新亭会僚友，故事开壶觞。

泉汲卧龙乳，茶烹团凤香。缅怀去年友，跳珠出诗章。
风雨中寻李十一，因题船上
白居易（唐代）

匹马来郊外，扁舟在水滨。可怜冲雨客，来访阻风人。

小榼酤清醑，行厨煮白鳞。停杯看柳色，各忆故园春。
路旁
弘历（清代）

路旁两苾刍，头顶金经跪。衮衮红尘中，哓哓殊未已。

迹同献赋红，意为施檀起。我闻佛无欲，安事庄严美。

其徒云苦行，其师应不喜。劳劳天下人，名利网中死。

逃此乃出家，胡为复入此。
达磨祖师赞
释师范（宋代）

触忤梁王，恓恓渡江。
九年冷坐，重重话堕。
一花五叶自芬披，不在春风著意吹。
偈颂七十六首 其三十四
释师观（宋代）

弥勒真弥勒，分身千百亿。时时示时人，时人俱不识。
道人一亩宅
杨维桢（元代）

道人一亩宅，乃在清江浔。
山童解迎客，开户花木深。
幽草有远意，仙禽无俗言。
剑气或成虎，丹光欲流金。
丸中探日月，画前见天心。
题牧牛图
陈与义（宋代）

千里烟草绿，连山雨新足。
老牛抱朝饥，向山影觳觫。
犊儿狂走先过浦，却立长鸣待其母。
母子为人实仓廪，汝饱不惭人愧汝。
牧童生来日日娱，只忧身大当把鉏。
日斜睡足牛背上，不信人间有广舆。
七月二十八日蒲大受仲明举偶来会宿三首
郭印（宋代）

少城能款曲，敝馆辱留连。
未搅秋风思，还同夜雨眠。
烟尘惊绝塞，草木验流年。
斗酒君须醉，新诗看百篇。
【正宫】小梁州　别情代人作其人姓刘
汤舜民（元代）

晚妆楼上醉离觞，月色苍苍。来时何暮去何忙，空惆怅，无计锁鸳鸯。【幺
】残云剩雨阳台上，空赢得两袖余香。则恐怕春夜长，东风壮，桃花飘荡，何处
觅刘郎？　九日渡江二首
秋风江上棹孤舟，烟水悠悠。伤心无句赋登楼，山容瘦，老树替人愁。【幺
】樽前醉把茱萸嗅，问相知几个白头。乐可酬，人非旧，黄花时候，难比旧风流。
秋风江上棹孤航，烟水茫茫。白云西去雁南翔，推篷望，清思满沧浪。【幺】东
篱载酒陶元亮，等档间过了重阳。自感伤。何情况，黄花惆怅，空作去年香。　扬子江阻风
篷窗风急雨丝丝，闷捻吟髭。维扬西望渺何之？无一个鸿鳞至，把酒问篙师。
【幺】他迎头儿便说干戈事，待风流再莫追思。塌了酒楼，焚了茶肆，柳营花市，
更说甚呼燕子唤莺儿。　代人寄情
花下清歌月下弹，意惹情关。颠鸾倒凤数十番，从分散，情意便阑珊。【幺
】我家私虽不比王十万，论声名索另眼儿相看。更做道姐姐奸，恁须是婆婆惯，
少甚么南来鱼雁，直不得两字问平安。　上已日登姚江龙泉寺分韵得暗字
天风吹我上岩，正值春三。残红飞絮点松杉，轻摇撼，无数落青衫。【幺
】登临未了斜阳暗，借白云半榻禅龛。发笑谈，论经谶，老龙惊惮，拖雨过江南。　咏雪效苏禁体作
天低风静日昏昏，一片同云。穿帘透暮舞纷纷，寒成阵，则索闭柴门。【幺
】陶学士满口誉清俊，邮亭中冻得来伤神，颠倒说老党村。诸般□，羊羔美耐，
金帐里醉醺醺。黄昏微雨净尘沙，飞尽归鸦。斜飘乱撒扑窗纱，迷鸳瓦，一色净
无瑕。【幺】棱棱衾铁萧萧塌，问羊羔那里寻他。不由人狂兴发，把扁舟驾，向
山阴直下，认不得戴逵家。　太真
开元天子好奢华，太真妃选作浑家。东风吹动祸根芽，娘牵挂，没乱煞胖娃
娃。【幺】不提防变却承平卦，闹渔阳一片胡笳。辞风榻，迁鸾驾，马嵬坡下，
踏碎海棠花。　丽华
临风阁内俏人儿，天生得玉骨冰姿。承欢奉喜度芳时，多才思，举笔便题诗。
【幺】谁承望擒虎将军至，拥貔貅百万雄师。惊散了玉树歌，推上云阳市。黄天
何事，流泪洒胭脂。
独酌忆微之（时对所赠醆）
白居易（唐代）

独酌花前醉忆君，与君春别又逢春。

惆怅银杯来处重，不曾盛酒劝闲人。
吊天竺海月辩师三首
苏轼（宋代）

欲寻遗迹强沾裳，本自无生可得亡。
今夜生公讲堂月，满庭依旧冷如霜。
生死犹如臂屈伸，情钟我辈一酸辛。
乐天不是蓬莱客，凭仗西方作主人。
欲访浮云起灭因，无缘却见梦中身。
安心好住王文度，此理何须更问人。
送頵道人还西山
徐铉（宋代）

尝忆洪崖涧，穿云路万寻。
曾经照玄鬓，未得卸朝簪。
老去驰庄蝶，年来有越吟。
羡师从此去，旧隐翠微深。
山居五首
白玉蟾（宋代）

竹风瑟瑟野猿号，月下酣眠不脱蓑。
恐至丹炉伤白蚁，懒烧松烛惜飞蛾。
赠相士蓑衣道人杜需二首 其二
杨万里（宋代）

坐来小歇过眉拄，客里那能满眼酤。肯脱蓑衣借侬著，鸥边雨外且江湖。
石榴
晏殊（宋代）

开从百花后，占断群芳色。更作琴轸房，轻盈琐窗侧。
归田园居 其二
杨维坤（清代）

虚舟纵逸棹，寒竹被荒蹊。先巢故常在，违己讵非迷。

中道逢嘉友，年饥感仁妻。不眠知夕永，束带候鸣鸡。
近闻直学冯子容以家产中丘乘之赋作诗戏之
王洋（宋代）

千古茫茫不可攀，仲尼日月照儒关。
生前冷灶七日火，身后遗儒十万间。
宁许富儿通市籍，只求贤士共欢颜。
那知等级输邦计，变许颜原见一班。
泾皋十咏 其八 渔步湾
顾书绅（清代）

溪行曲曲似桃源，石堰横波水涨痕。问到前津渔步渡，从知好景杏花村。
江上独坐
晁说之（宋代）

少时曾识京华乐，老得江山怀抱开。
风月不谈辜此夕，恨随潮去与潮回。
自柳至平乐书所见（四首）
袁袠（明代）

昭平滩险恶，最险是龙头。
药弩弦齐彀，铜刀鞘屡抽。
红巾翻把隘，白昼竞钩舟。
倘得山韩将，狐群岂足忧。
寄盛夫人
方孟式（明代）

繁霜百岁冷春帏，常共寒灯泣落晖。红泪已辞机上锦，白头尚著嫁时衣。

烟笼竹叶凉生案，雨湿梨花静掩扉。杯酒楼头明月夜，迢迢梦绕楚天微。
赠毛锦衔
顾炎武（明代）

来时冬雁飞，去日春风度。浮云恋故山，翔鸟怀高树。

一别遂西东，各言难久驻。去去慎所之，长安有岐路。
久雨而雪
王炎（宋代）

两港水争长，四山云未归。
忽闻雷虺虺，翻见雪霏霏。
蜡屐老难出，竹炉谁共围。
金乌无恙否，何事隐明晖。
寄戴石屏
胡仲弓（宋代）

子入天台我入闽，归来又见六番春。
雁书乏便通巡道，鹤劲长延望叔伦。
吃药未逢医国手，听琴谁见赏音人。
年业屡作江湖梦，细嚼君诗当问津。
题外甥马器之长夏校经图
姚鼐（清代）

圣人不可作，遗经启蒙愚。大义乖复明，实赖宋诸儒。

其言若澹泊，其旨乃膏腴。我朝百年来，教学秉程朱。

博闻强识士，论经良补苴。大小则有办，岂谓循异涂。

柰何习转胜，意纵而辞诬。竞言能汉学，琐细搜残馀。

至宁取谶纬，而肆诋河图。从风道后学，才杰实唱于。

以异尚为名，圣学毋乃芜。言多及大人，周乱兆有初。

彼以不学敝，今学亦可虞。嗟吾本孤立，识谬才复拘。

抱志不得朋，嘅叹终田庐。甥有吾家性，礼部方升书。

才当为世用，勉自正所趋。矻矻校遗经，用意宁投虚。

盛夏示我卷，秋叶今零株。至道无变更，景物乃须臾。

伪学纵有禁，道德终昌舒。试观宋元间，士盛东南隅。

以视后世贤，人物诚何如。愿甥取吾说，守拙终不渝。
送友人之江南
项斯（唐代）

东南路苦辛，去路见无因。万里此相送，故交谁更亲。

日浮汀草绿，烟霁海山春。握手无别赠，为予书札频。
宿雁荡能仁寺
林季仲（宋代）

万壑千岸簇马蹄，羞将尘鬓照清溪。
晚云带雨东风急，无数飞花过竹西。
和张倅湖上十绝
姜特立（宋代）

夕寒山水閟清晖，归到华堂月半扉。
倾倒锦囊无賸语，风光那得更相违。
四时月 其四
胡仲弓（宋代）

冬月如御史，正色凝云端。风霜何凛凛，一见应胆寒。

乌飞绕三匝，禁树相团栾。心术晦昧人，不敢抬头看。
云龙歌调陆务观
杨万里（宋代）

墨池杨子云，云间陆士龙。
天憎二子巧言语，只遣相别无相逢。
长安市上忽再值，向来一别三千岁。
王母桃花落几番，北斗柄烂银河乾。
双鬓成丝丝似雪，两翁对面面如丹。
借问别来各何向，渭水东流我西上。
金即斗大直几钱，锦囊山齐今几篇。
诗家不愁吟不彻，只愁天地无风月。
君不见汉家平津侯，东阁冠盖如云浮。
又不见当时大将军，公卿雅拜如星奔。
秪今云散星亦散，也无鹿登台榭羊登坟。
何时与君上庐阜，都将砚水供瀑布。
磨鎌更斫扶桑树，捣皮作纸裁烟雾。
云锦天机织诗句，孤山海棠今已开。
上已未有游人来，与君火急到一回。
一杯一杯复一杯，管他玉山颓不颓，
诗名於我何有哉。
抵南安
张青选（清代）

到此家乡近，一时怀抱开。滩随山势尽，人逐雁声来。

回首西湖隔，关心白发催。明朝过大庾，应见岭头梅。
食蟹九首 其三
萧立之（宋代）

人间族系遍湖海，岂亦避秦之子孙。似是外黄坑向尽，内黄一种至今存。
舟次诸闸寄诗奉谢都水分监瑞卿监丞
欧阳玄（元代）

抱痾辞承明，买舟溯官闸。袢襟正无悰，篷底可容纳。

舳舻尾相衔，密次若鳞甲。忆初离神京，馀暑尚挥箑。

淹留近秋杪，朝爽欲添裌。纡传进元策，走介奉一札。

使君适分监，赢缩制有法。得书即欣然，爱我踰素狎。

遣驺护轻舟，快若历三峡。乡心鹰脱鞲，野性兕出柙。

昔忧阻殽渑，今喜泛苕霅。黄芦间蒲稗，绿藻唼凫鸭。

舒怀对幽景，寓目成画夹。公堂为展席，觞客礼意洽。

病予难却酒，亦复饮盈呷。吁嗟逆旅途，知己元不乏。

相期远大器，留诗当盟歃。感篆辞则长，欲赋惭韵狭。
借虚翁涌金门城望五诗韵以写幽居之兴 其四
杨公远（宋代）

细撚吟髭谩赋诗，骚人那敢与争驰。倾杯对月风清夜，倚杖观争云敛时。

世事安危浑莫问，人生得失底须悲。何当琢就梅花句，付与高楼画角吹。
养生
刘攽（宋代）

世自不乏我，我亦安慕时。形骸与轩冕，冉冉相背驰。

守约道可学，战胜心自知。虽无一朝乐，亦免终身悲。
星月枕屏歌
吕本中（宋代）

雪涵疏星月既望，老桧长松倚千丈。田夫渔父不爱惜，落向公家枕屏上。

枕屏映研连春冰，主人中夜卷寒藤。诗成不写坐叹息，长松老桧无颜色。

海陵掾曹来作歌，却忆洞庭秋水多。洞庭水多秋亦晚，如此枕屏星月何。
早春登铜官山简莫剑池
陆初望（清代）

千林红尚勒，万岫绿才匀。得句肱三折，探幽胆一身。

涧泉犹太古，萧寺亦阳春。高士名山住，襟怀迥出尘。
新添驿
许邦才（明代）

野馆孤灯半灭明，江壖月落夜潮生。
无端乡思三更后，听尽萧萧风雨声。
咏史 其一
纪迈宜（清代）

三代不可作，唐虞去已遥。考古自焚余，帝业首汉高。

白水兴真人，泰华争岧峣。昭烈绍两京，鼎足亦堪豪。

伟哉大度主，刀笔任萧曹。寇邓老侯封，吏术岂非饶。

功臣免菹醢，用意孰淳浇。偏安虽一隅，君臣漆投胶。

二表丕谟训，用酬三顾劳。托孤凛数语，大义千古昭。

肝肠沃冰雪，神龙横绛霄。岂惟奔操辈，烈火自煎熬。

祚永开四百，亦觉轻鸿毛。
偈颂六十七首
释原妙（宋代）

西峰结制不寻常，谷满仓兮僧满堂。
既得遮些根蒂固，大家摇扇取风凉。
还韩城三首 其一
吕本中（宋代）

乍喜全家脱，虚疑匹马奔。乾坤德甚大，盗贼尔犹存。

稻垄秋仍旱，溪流晚自浑。素冠兼白发，愁绝更谁论。
往岁过广陵值早春尝作诗云春风十里珠帘卷彷
黄庭坚（宋代）

淮南二十四桥月，马上时时梦见之。
想得扬州醉年少，正围红袖写乌丝。
睡鸭
黄庭坚（宋代）

山鸡照影空自爱，孤鸾舞镜不作双。
天下真成长会合，两凫相倚睡秋江。
木兰花慢 灯夕到维扬
白朴（元代）

壮东南形胜，淮吐浪、海吞潮。记此日江都，锦帆巡幸，汴水迢遥。迷楼故应不见，见原缺见字，兹据丁钞本补琼花、底事也香消兴废几更王霸，是非总付渔樵。谁能十万更缠腰。鹤驭尽飘飘。正绣陌珠帘，红灯闹影，三五良宵。春风竹西亭上，拌淋漓、一醉解金貂。二十四桥明月，玉
红梅
王安石（宋代）

春半花才发，多应不奈寒。
北人初未识，浑作杏花看。
奉酬天平马十二仆射暇日言怀见寄之作
韩愈（唐代）

天平篇什外，政事亦无双。威令加徐土，儒风被鲁邦。

清为公论重，宽得士心降。岁晏偏相忆，长谣坐北窗。
送归使绝句七首
罗公升（宋代）

鱼鳖甘贻祸，鸡豚饱自焚。
莫云鸥鹭宿，馋口不饶君。
杂诗 其十七
唐庚（宋代）

海气东南上，野烟申酉间。草平连别洞，雨转入佗山。

道路鱼盐去，樵苏竹木还。西江并北客，相对各苍颜。
宋章庙乐舞歌十五首 其二
殷淡（南北朝）

尊事威仪，辉容昭叙。迅恭神明，粢盛牲俎。肃肃严宫，蔼蔼崇基。

皇灵降祉，百祗具司。戒诚望夜，端列承朝。依微昭旦，物色轻宵。

鸿庆遐鬯，嘉荐令芳。翊帝明德，永祚流光。
和朱世同韵二首
吴芾（宋代）

已归林下得从容，还喜时和与岁丰。
好景尽归诗句里，閒愁俱付酒杯中。
腊残惟愿呈三白，春去从教落万红。
亲旧自今休问位，只须唤我作吴公。
书陆放翁诗卷后
林景熙（宋代）

天宝诗人诗有史，杜鹃再拜泪如水。
龟堂一老旗鼓雄，劲气往往摩其垒。
轻裘骏马成都花，冰瓯雪碗建溪茶。
承平麾节半海宇，归来镜曲盟鸥沙。
诗墨淋漓不负酒，但恨未饮月氏首。
床头孤剑空有声，坐看中原落人手。
青山一发愁蒙蒙，干戈况满天南东。
来孙却见九州同，家祭如何告乃翁！
送郜羽士归青城山
谢榛（明代）

道人汗漫游人间，自云家住青城山。清谈动有烟霞气，流年不城松柏颜。

碧桃花开春正好，金银阙下违仙班。悬壶卖药寄朝市，独乘黄鹤今西还。

九转垂成怀旧侣，剑阁彭门路脩阻。时人不识仙骨殊，明月梦中闻杜宇。

七十二洞群真聚，天外吹笙来玉女。彩云拂地飘异香，紫鸾解歌朱凤舞。

琼浆坐吸长自春，飞泉落响无今古。海西高攀若木枝，才临玄圃复瑶池。

丹台坐读十洲记，俯视浮生能几时。燕昭汉武俱冥漠，陵庙白杨空自悲。
福州长溪乐山王居士遣儿惟惺投师薙发写师顶
释普济（宋代）

瘦骨棱层一担夫，几年寥落在江湖。
面皮捩转无人识，有甚闲名上祖图。
送翁灵舒
葛绍体（宋代）

寻常居异所，客路得同行。
别久话难尽，路长愁易生。
湘江春自绿，衡岳古来青。
何似归休好，西岩深处耕。
赠别木南稀
周紫芝（宋代）

月下吹箫王子晋，醉中骑马贺知章。无家只卖文为活，有酒聊凭醉作乡。

夜雨对床惊客枕，秋风无泪把离觞。阆州此去如天上，说着城南只断肠。
渭城曲
靳学颜（明代）

春风送客渭城西，折柳亭前落日低。
骢马渐随尘影没，黄鹂飞上戍楼啼。
酬梦得贫居咏怀见赠
白居易（唐代）

岁阴生计两蹉跎，相顾悠悠醉且歌。厨冷难留乌止屋，

门闲可与雀张罗。病添庄舄吟声苦，贫欠韩康药债多。

日望挥金贺新命，俸钱依旧又如何。
东归行送殷先辈
郑善夫（明代）

阑风吹江江捲素，云脚如霾暗前路。陶河捉抺应有求，络纬追秋不知处。

江南江北气萧骚，十家九家闻叫号。严城白日森长戟，粤客中区折大刀。

道傍寡妇向人诉，自从乱后多愁苦。夫主从戎去不还，大儿又在军前死。

小儿九岁娇且痴，母子投生中道离。向来丧乱饥寒在，到处蟊螟耕织稀。

吴门一杯天为悲，送客那堪此道归。尘烟海内还消息，兵革沧洲有是非。

东土酸风射客眸，蘋蘩为我荐髑髅。战场断骨今收未，古道腥魂招得不。

请君勿田太山侧，山樊豺虎多如织。请君勿钓东海滨，天吴九首飞杀人。

请君莫叩函谷关，只今长夜正漫漫。为君生计谋不得，一夕筹心鬓毛白。
送赵彦修
李吕（宋代）

六月红尘如火烈，朝来一雨炎威歇。
渐看蘋末起凉颸，推上冰轮作清绝。
王孙叱驭欲何之，直向铨曹射佳阙。
天生良才必有用，岂应付与咐等埒。
几载低头丐祠禄，岁寒颇获固穷节。
傥逢佳士重荐论，平视朝绅可颃颉。
顾我幽居苦羞缩，却扫柴门学藏拙。
每向水边狎鸥鸟，未遑郊外习绵蕝。
君能脱略时从游，尝鼎一脔端可别。
临行尚作半日留，满泛青瓷话离别。
秋风若遇南飞鸿，好寄一声慰骚屑。
红芍药
元稹（唐代）

芍药绽红绡，巴篱织青琐。繁丝蹙金蕊，高焰当炉火。

翦刻彤云蹙，开张赤霞裹。烟轻琉璃叶，风亚珊瑚朵。

受露色低迷，向人娇婀娜。酡颜醉后泣，小女妆成坐。

艳艳锦不如，夭夭桃未可。晴霞畏欲散，晚日愁将堕。

结植本为谁，赏心期在我。采之谅多思，幽赠何由果。
句
管师复（宋代）

满坞白云耕不破，一潭明月钓无痕。
绍兴祀岳镇海渎四十三首
佚名（隋代）

澒洞鸿濛，天兴无极。
寻纳江汉，节宣南北。
顺助其功，善下惟德。
我祀孔时，以介景福。
上岭
汪炎昶（宋代）

客程不遑息，犯暑凌岭崯。
微风不足凉，汗流被衣襟。
忙行趁云不，已过他山阴。
疲极觉更高，攀跻力不任。
幽蝉若相劳，屡行凄楚吟。
馆娃宫怀古五绝 其五
皮日休（唐代）

响屧廊中金玉步，采蘋山上绮罗身。不知水葬今何处，溪月弯弯欲效颦。
德庄别后以诗见寄再游钱塘始见之次韵奉答且以叙将别之意
周紫芝（宋代）

分作经年别，还成一笑同。看君须点漆，羞我鬓吹蓬。

共醉宁非梦，缘诗各坐穷。相逢又惊散，往往似征鸿。
秘藏院
丘葵（宋代）

才入空门里，尘心便欲抛。土花生石缝，野蔓上林梢。

栋老蜂钻穴，檐低雀结巢。僧中无贾岛，得句自推敲。
偈颂一百三十三首 其十四
释居简（宋代）

初于闻中，入流忘所。圆通路绝，满面尘埃。洞门无锁钥，俗客不曾来。
水深围
朱德润（元代）

水深围，田畴荡荡如湖陂。围低水深岸不立，虽有木石将何施。

里正申官官不允，徵粮每岁归仓廪。稻粮无种长菰蒲，民产陪偿官始准。

今春水涝忽无津，四分灾作五分申。问渠何故作此弊，府州伏熟成三分。

吏胥入乡日旁午，二分徵作陪官赋。傥逢人诉熟为荒，破尽家赀犹不补。

因此年年怕官恼，水渰水深俱不报。东南民力日渐穷，不愿为农愿为盗。

人生盗贼岂愿为，天生衣食官迫之。水渰偿米或时稔，陪粮无奈水深围。
竹岩
喻良能（宋代）

怪石谁雕斲，苍萝翠木斜。
幽岩画屏倚，却忆柳州夸。
同俞太守登望江楼楼有杜陵诗及鲜于草书
游朴（明代）

山淡晴晖宿霭收，相逢聊复一登楼。三春烟景天中合，千古长江槛外流。

杜老幽怀随地尽，鲜于遗墨至今留。凭高莫抚当年迹，牵动游人万里愁。
正月二日夜雪用东坡聚星堂韵
钱大昕（清代）

茶炉半枪始展叶，夜窗手点浮绿雪。开门密霰已满庭，狂呼失喜冠缨绝。

轩辕忍寒肩辄耸，柴桑习懒腰愁折。松枝插户压渐低，镫影摇空暗欲灭。

生涯碌碌风轮转，岁月堂堂电光掣。频浮蓟北柏子樽，苦忆江南梅花缬。

停云远道空滞留，归梦残更付骚屑。诘朝初旭雪半消，似有仍无只一瞥。

空中色相定何著，文殊师利犹多说。便须参访不二门，顾我舌根钝于铁。
景龙四年春祠海
宋之问（唐代）

肃事祠春溟，宵斋洗蒙虑。鸡鸣见日出，鹭下惊涛鹜。

地阔八荒近，天回百川澍。筵端接空曲，目外唯雰雾。

暖气物象来，周游晦明互。致牲匪玄享，禋涤期灵煦。

的的波际禽，沄沄岛间树。安期今何在，方丈蔑寻路。

仙事与世隔，冥搜徒已屡。四明背群山，遗老莫辨处。

抚中良自慨，弱龄忝恩遇。三入文史林，两拜神仙署。

虽叹出关远，始知临海趣。赏来空自多，理胜孰能喻。

留楫竟何待，徙倚忽云暮。
送张万石下第归廉州
蔡珽（清代）

黄陵庙里题诗去，贾傅祠前酹酒过。莫把相思寄湘水，楚山明月夜猿多。
自岐岭放舟至青溪
周仪炜（清代）

万山回一川，旋转入空曲。轻舟历苍翠，百折到深绿。

泠泠云际风，淅淅石间瀑。群峰得花意，众鸟袭珍服。

炫奇斯怵心，过险不瞬目。何如山阿人，诛茅自成屋。
拟谢灵运游南亭
苏宝书（清代）

清景媚霁月，斜阳半翠微。白云叠巘崿，片片相因依。

游子思故乡，千里眺郊畿。园禽知气候，池草生方菲。

幸睹景物好，转觉年岁非。美人叹迟暮，伤心知者稀。

安能驻华发，朱轮不西归。寄语同心客，无负此春晖。
采石李翰林墓
程文正（清代）

苍苍松柏绕层岑，谢朓青山葬翰林。天子呼来犹得谤，世人欲杀亦知音。

烟迷墓杳渔樵路，月照楼空江海心。鹦鹉鸬鹚杯杓好，死生有约酒星沉。
句
李若水（宋代）

东风无迹秀芳草，野鸟不言衔落花。
题丹灶 其三
耿南仲（宋代）

始知勾漏地，犹胜步兵营。往躅今谁继，游人空慕名。
九月十洲过津门出颂嘉草堂图属题依韵即送其南归次章末句兼怀欧舫湘灵诸君
姚范（清代）

海水群飞水倒流，盲风怪雨移清秋。阿连冲泥倦为客，老夫坐清仍登楼。

焚枯酌体且今夕，春草原鸰应汝愁。自分天涯同老马，何时浩荡随虚舟。
舟中晚思
孙应时（宋代）

山郡寒仍少，江村晚易昏。
梅共浑雪色，树影半云根，
远役竟何事，壮怀谁与论。
布帆无恙在，长啸下荆门。
送人之行在
郑思肖（宋代）

歌断阳关奏暮笳，东风吹客向京华。三更舟度淞江月，一路春京上苑花。

地逼星辰黄道近，山环宫殿紫云斜。兹游归计须宜早，莫遣相思梦绕家。
陪庄孔旸游大潮寺
沈晖（明代）

踏遍烟霞到上方，忽惊身在白云乡。湖山东望连天远，风雨西来满寺凉。

病不胜衣怜瘦沈，诗能入妙爱蒙庄。十年江海悲离别，此地谁曾共一觞。
黄潭道中十一月暂往武陵营救伯兄之急
项安世（宋代）

篮舆欲上不堪羞，古陌初穷未是愁。客子天寒依道路，书生岁晚学伊优。

烟中绿树时招手，风里黄芦只点头。短日鲜鲜还有意，为人朝暮暖驼裘。
冬日闲居二首 其一
张正蒙（明代）

僻居心远矣，闭户日萧然。一水带寒月，孤村幕夕烟。

贫惟尊酒在，诗岂众人传。却忆蒙庄子，冥搜内外篇。
渡铁索桥
邹志伊（清代）

险矣盘江路，何年铁索桥。古藤援旅客，绝壁束秋潮。

绿涧呼蛮部，垂虹溯汉朝。风枝浑不定，为问挂猿条。
偈颂七十二首
释祖钦（宋代）

层层落落影团团，切忌当阳著眼看。
直下有无俱不立，白漫漫又黑漫漫。
挽吉州刘总管
陆文圭（元代）

画戟清香彼一时，归舟素幔不胜悲。坟成共负犍为土，堂在空留蜀郡祠。

乱起赤眉徐自定，忧侵白发已先衰。平原岁晚多宾客，泉下难酬国士知。
第一百六十三
文天祥（宋代）

陶潜避俗翁，庞公竟独往。
明明君臣契，牢落吾安放。
送广东赵主管得倅临漳 其一
曾丰（宋代）

清切分天派，馨香出月宫。羊城初白发，莲幕两春风。

外计方将上，南图又欲东。我来犹未晚，几度笑谈同。
题朱给事所藏马牛二图 其一
杨士奇（明代）

矫矫皆雄姿，来从渥洼涘。金羁未络头，散诞春风里。

试令剪拂效驱驰，君看一日轻千里。
梅花喜神谱·小蕊一十六枝
宋伯仁（宋代）

三窟不须营，蒙恬素心友。
识尽天下书，只要文章手。
长兴大雄寺陈朝桧
释居简（宋代）

霜皮重复裹莓苔，不见君王过沛来。好处莫非前辈道，后生知是几时栽。

阴分背乡青如旧，心愈刚明死弗灰。却恐登坛骚雅绝，亭亭似把碧油开。
送王仲房还新安
赵今燕（明代）

暮雪江南路，孤城尊酒期。
殷勤折杨柳，还向去年枝。
胡笳十八拍 第六拍
李纲（宋代）

忆昔霓旌下南苑，攀条弄芳畏晼晚。只今飘泊干戈际，寒尽春生洛阳殿。

梨园弟子散如烟，白马将军若雷电。城上春云覆苑墙，回首何时复来见。
摸鱼儿·雨萧萧
刘将孙（宋代）

雨萧萧、春寒欲暮。杜鹃声转□□。东风与汝何恩怨，强管人间去住。行且去。漫憔悴十年，愁得身成树。青青故宇。看浩荡灵修，徘徊落日，不乐复何故。曾听处。少日京华行路。青灯梦断无语。风林飒飒鸡声乱，摇落壮心如土。今又古。任啼到天明，清血流红雨。人生几许。且赢得刘郎，看花眼惯，懒复赋前度。
到醒心亭
彭汝砺（宋代）

万里江湖逐断萍，红尘不见北山亭。一思好景心魂醉，才挹馀芳眼目醒。

寒暑忽移佳木绿，古今长见远峰青。烟芜路断无穷尽，空惜琅邪旧记铭。
满江红（送陈方伯上襄州幕府）
吴潜（宋代）

露驿星程，又还控、西风征辔。原自有、孔璋书檄，元龙豪气。蜀道尚惊鼙鼓后，神州正在干戈里。佐元戎、一柱稳擎天，襄之水。

功名事，山林计。人易老，时难值。看新丝一发，甚吾衰矣。转首从游十五载，关心契阔三千里。便秋空、边雁落江南，书来未。
题三游洞石壁
苏辙（宋代）

昔年有迁客，携手醉嵌岩。
去我岁已百，游人忽复三。
分水龙王庙
沈永令（清代）

南为吴水北燕云，结伴登临喜得群。七十二泉从此合，三千馀路恰平分。

安澜已下褒封诏，沉璧无烦草檄文。惟有仲宣行役苦，登楼久已悔从军。
大雨水忧三堰决坏且念吾挺之在病无与共此忧
李石（宋代）

君今已作十日病，我去颇觉三秋迟。
俸钱不来水破灶，君自不饱我忍饥。
登兖州城楼
杜甫（唐代）

东郡趋庭日，南楼纵目初。
浮云连海岱，平野入青徐。
孤嶂秦碑在，荒城鲁殿馀。
从来多古意，临眺独踌躇。
甲子岁七夕与伯业伯衍游龙井聪老出示次韵边校理诗卷奉同雅趣一首借用嚬字
苏籀（宋代）

道隐祖风邈，讷斋重葺新。猊巘下兽魅，神泓跃鳍鳞。

缁郎踵教下，梵夹画金银。几岸风篁帻，屡钩崖峭绅。

颂诗传正眼，击节富其人。汉沔曾沦碣，长康工写神。

思茇在封植，春萝容抗尘。韡萼秀多襈，茶瓜经几巡。

休休墨儒行，汲汲宰官身。欠伸白氎褥，翻倒明玑囷。

䔲褐岚烟染，心脾草树亲。怜君深锻炼，公鉴褒老嚬。
碧虚清趣 其二
刘璟（明代）

长明宇宙间，万虑我何有。充饥首阳薇，适兴柴桑酒。
谢刘宪惠龙眼诗
朱翌（宋代）

龙目秋成亦一奇，略无瘴雾损瑶肌。
荔枝韵胜村谁亚，益智名瑶性即非。
侠士从禽携弹去，鲛人探海得珠归。
不须直待枯成腊，便遣尊前解褐衣。
哭常征君
钱起（唐代）

万化一朝尽，穷泉悲此君。如何丹灶术，能误紫芝焚。

不遂苍生望，空留封禅文。远年随逝水，真气尽浮云。

山闭龙蛇蛰，林寒麋鹿群。伤心载酒地，仙菊为谁薰。
次韵宋德器春晚即事五首
李流谦（宋代）

灵明观自己，纠错漫殊途。
睨柱夸完璧，探怀失系珠。
封侯真不愿，作佛尚堪图。
解我无还语，根尘法本粗。
游西湖分韵得栖字
李壁（宋代）

深居独痴坐，愁听鹎鴂啼。
起寻尘外游，绿阴已连畦。
撑舟泛湖去，万顷青玻瓈。
天风振云杪，飞步凌丹梯。
同游金玉人，旷荡追阮嵇。
更摛江鲍思，杰句竞吐霓。
刘侯冥鸿侣，松菊思故栖。
岂为稻粱谋，如彼凫与鷖。
维之永今夕，胜游共攀跻。
行将著清班，奇字从君稽。
赵丞相黄冈独往亭
黄彦平（宋代）

土生涉道有深浅，时来行身随近远。
飞云邂逅作霖雨，雨足云归自舒卷。
南阳躬耕心不悔，东山忽起颜犹腆。
威行巾帼喜折屐，得倍古人谋盖鲜。
杨颙恸哭野王筝，欢息成言那及践。
关中丞相富丘壑，掩鼻功名聊不免。
前年一战靖江浒，今年再战开淮甸。
心期绿野园林胜，梦想黄冈松桧晚。
渊明孤往欲问津，赤松从游非从愿。
凭虚或喜凌云赋，还游请续离骚传。
金陵其二
李白（唐代）

地拥金陵势。
城回江水流。
当时百万户。
夹道起朱楼。
亡国生春草。
离宫没古丘。
空余後湖月。
波上对江洲。
涧石 其一
杨文莹（清代）

天生涧底石，头角何觺然。久久与水斗，不转亦已圆。
宁宗朝享三十五首
真宗（宋代）

黼幄蝉蜎，飚斿宁燕。
尊嫌献裸，瑚簋陈处。
眎俐天旋，淳音韶变。
遹求厥宁，福禄汉义。
寄周四 其二
陈子升（明代）

早将词赋答雄风，贵戚元推第一功。遍操南音新顾曲，周郎何必在吴中。
题张野夫监簿大招图
陆游（宋代）

此生只合老渔樵，扶病谁令趁早朝？开卷未终三太息，羁魂零落恐难招。
城中还用韵答卢方伯
庞尚鹏（明代）

弱龄骋高步，常从世网牵。畏途倦行役，索居辞喧阗。

一朝入城郭，尘鞅如钩连。纷纷红颜子，白马黄金鞭。

流光疾飞电，安能长少年。愿为双鸿鹄，比翼同翩翩。

托身青冥上，逍遥远俗缠。江山罗几席，呼吸生云烟。

衡门谢车马，偃蹇良独便。感此岁华暮，凉飙入园田。

抛书卧松石，肯负头上天。人生贵适志，此乐难具言。

寥寥千载后，宇宙总茫然。
和杨大山游东岩韵
姚喜臣（明代）

峰回翠叠对江天，木末凭阑意渺然。千尺阴松盘鹤盖，一声清磬起龙眠。

道人唾落九天玉，学士毫挥万斛泉。高赋合推仙圣手，风骚还许俗为缘。
前身所见
陈熙治（清代）

前身在何所，遮莫住蓬莱。梳罢云侵髻，妆馀月作台。

斯人偏不偶，天意讵怜才。枨触真难已，颓然醉酒杯。
羊肠坂
元好问（金朝）

浩荡云山直北看，凌兢羸马不胜鞍。老来行路先愁远，贫里辞家更觉难。

衣上风沙叹憔悴，梦中灯火忆团圞。凭谁为报东州信？今在羊肠百八盘。
自南山却赴京师，石臼岭头即事寄严仆射
欧阳詹（唐代）

鸟企蛇盘地半天，下窥千仞到浮烟。

因高回望沾恩处，认得梁州落日边。
梅
洪咨夔（宋代）

桃花红艳照银床，黄入金明柳线长。
欲与晚梅相辈行，同时到底不同香。
客舍寓怀
钱珝（唐代）

洒洒滩声晚霁时，客亭风袖半披垂。野云行止谁相待，

明月襟怀只自知。无伴偶吟溪上路，有花偷笑腊前枝。

牵情景物潜惆怅，忽似伤春远别离。
长木晚兴
陆游（宋代）

沮水嶓山名古今，聊将行役当登临。
断桥烟雨梅花瘦，绝涧风登槲叶深。
末路清愁常衮衮，残冬急景易駸駸。
故巢东望知何处，空羡归鸦解满林。
依韵和赵令畤三首 其一
陆佃（宋代）

百步厅边放两衙，夜深灯火见人家。提壶劝我教沽酒，鸲鹆逢君要点茶。

舞得六幺除是柳，啼消红粉奈何花。使君被尔牵诗思，可是无心忆浣纱。
寿延长破字令
佚名（宋代）

青春玉殿和风细。奏箫韶络绎。瑞绕行云飘飘曳。泛金尊、流霞艳溢。瑞日晖晖临丹扆。广布慈德宸遐迩。愿听歌声舞缀。万万年、仰瞻宴启。
忆旧游 王子颂广文湖山寻梦图，六谭太守属题
陈祖绶（清代）

爱樵云无恙，浣月依然，醉梦难抛。一刹那惊醒，借清凉世界，长夏同消。

扁舟剪波来也，巾子数峰遥。正坏塔斜阳，疏钟古寺，泉响笙匏。

迢迢。问天姥，自太白游仙，刘阮凌霄。那个鸥盟主，羡先生瓢笠，吟棹招招。

二十九年间事，重付画图描。叹到处鸿泥，人生旧游如影泡。
再游园亭
王宏（唐代）

一夜春膏涨碧溪，水滨沙际润无泥。
幽人绿野临江曲，太守红旗转竹西。
水仙
晁说之（宋代）

水仙踰月驻芳馨，人物谁堪眼共青。
白傅有诗皆入律，腥咸声里亦须听。
经慈涧题
郑繇（唐代）

岸与恩同广，波将慈共深。涓涓劳日夜，长似下流心。
□□□侄送曾立道韵三首 其二
萧立之（宋代）

长蛇猛虎当道路，度密穿青且意行。王谢风流不牢落，诸郎还复以诗鸣。
重阳前二日喜雨答泗州郭从事
宋祁（宋代）

晚秋嘉树润焦原，楚老相欢万井喧。
须信甘膏皆帝力，使君虚凭黑熊轩。
如梦令·九八般般洽协
王哲（金朝）

九八般般洽协。普遍尽归调燮。处处见光辉，灿灿尤增炜烨。相接。相接。长出瑶枝玉叶。
题游昭画牛四图
王灼（宋代）

游丝如许长，翠影落横塘。
吴牛最畏暑，赖此五月凉。
想见下饮时，不念刍菽香。
摇荡水生痕，凌乱日浮光。
可惜莲与蒲，勿涉水中央。
苦旱 其二
韩淲（宋代）

林热江浑其奈何，冷菰寒玉漫诗歌。南游禹穴古能几，北望神州兵又多。

畎亩乏财愁折帛，仓场储粟仰秋禾。幽泉坎井徒争汲，尽日骄阳过碧萝。
偈倾一百六十九首
释智朋（宋代）

贫到无锥，正好进步。
王舍城中，有条活路。
一声金锡，千门万户。
全放全收，全宾全主。
多宝如来，何曾过去。
同广德和尚及诸禅伯游山有作次其韵
饶节（宋代）

扪萝挽石复穿云，却叹公侯走世尘。碧嶂回眸三界小，红崖移步百花春。

长沙只解随芳草，王老犹难避鬼神。不道游山末后句，瘦藤遥指牧牛人。
题宇文é山寺读书院
于鹄（唐代）

读书林下寺，不出动经年。草阁连僧院，山厨共石泉。
云庭无履迹，龛壁有灯烟。年少今头白，删诗到几篇。
眼儿媚 其一 席上瑞香
朱敦儒（宋代）

青锦成帏瑞香浓。雅称小帘栊。主人好事，金杯留客，共倚春风。

主知因甚来尘世，香似旧曾逢。江梅退步，幽兰偷眼，回避芳丛。
次韵和酬
杨蟠（宋代）

林扉厌听雨声频，为惜春风只九旬。
裛扑山花将放杏，侵寻岁月已过人。
何时好去游南涧，每夜空来望北辰。
愁坐更无车马客，独怜诗笔谩相亲。
牛
欧阳修（宋代）

日出东篱黄雀惊，雪销春动草芽生。
土坡平慢陂田阔，横载童儿带犊行。
瓶中梅谢易以海棠
沈守正（明代）

胆瓶狼籍满匡床，尽是梅妃夜洗妆。况遇玉环新睡起，空教憔悴怨三郎。
子夜四时歌
王伯稠（明代）

月寒蟋蟀鸣，独向空庭步。
金井双梧桐，花上有清露。
山居 其一
白玉蟾（宋代）

松竹成林云气深，洞门风冷绿苔阴。落花飞尽青山在，幽鸟声中野客心。
县斋
张耒（宋代）

只合门如野叟家，市朝声利苦喧哗。
但知得醉频沽酒，何处逢春不见花。
暗树五更鸡报晓，晚庭三叠鼓催衙。
知君宰邑端无事，吟笑何妨到暮鸦。
洞仙歌（泸守王补之生日）
黄庭坚（宋代）

月中丹桂，自风霜难老。阅尽人间盛衰草。望中秋、才有几日，十分圆，霾风雨，云表常如永昼。

不得文章力，白首防秋，谁念云中上功守。正注意，得人雄，静扫河山，应难纵、五湖归棹。问持节冯唐几时来，看再策勋名，印窠如斗。
夏雨
王迈（宋代）

弥旬不雨懒龙乖，乾我茅斋一亩苔。火伞亭亭当午立，雷车隐隐半天来。

催诗笑我孤吟苦，忧国愁眉八字开。池水甫能添几许，儿童已报可浮杯。
玉楼春·拂水双飞来去燕
顾敻（五代）

拂水双飞来去燕，曲槛小屏山六扇。春愁凝思结眉心，绿绮懒六红锦荐。
话别情多声欲战，玉著痕留红粉面。镇长独立到黄昏，却怕良宵频梦见。
题石睿学士图
徐霖（宋代）

归来厩马踏堤沙，回首彤楼路渐赊。
遥想禁门金锁合，一庭月浸紫薇花。
句
王随（宋代）

列岫萦回青霭合，层江空阔碧天垂。
小圃独酌
陆游（宋代）

少时裘马竞豪华，岂料今为老圃家。
数点霏微社公雨，两丛闲圃女郎花。
诗成枕上常难记，酒满街头却易赊。
自笑迩来能用短，只将独醉作生涯。
满庭芳·良月霜晴
佚名（宋代）

良月霜晴，小春寒浅，瑞蓂九叶朝飞。岭梅香度，初发向南枝。此际高门袭庆，真贤降、金璧争辉。传瀛海，向歆父子，相望姓名垂。广寒，仙籍在，笔驱造化，文照虹霓。暂徘徊莲幕，名誉英驰。行簉夔龙步武，蓬山静，玉宇春熙。当清夜，神交太乙，相对照青藜。
天秤
郭登（明代）

体物何曾有重轻，相君因尔号阿衡。
谁多谁少皆公论，才有些儿便不平。
赠王壬秋
徐树铭（清代）

怜君又别燕台去，直到衡云最深处。衡阳为我寄书回，已是春深满燕树。

廿年几度蓟云深，旧恨缠绵变古今。梁苑已怜龙虎气，蓟门还识凤鸾吟。

火云不到城南寺，玉果冰瓜纪幽事。秋飙飒飒作离声，满眼苍葭感秋思。

抱书等身何处归，万峰烟翠挂萝衣。天涯董公一杯酒，清泪汍澜为汝挥。

山中无田僦无屋，朋侪有书借君读。知君爱君犹有人，肯惜高官与微禄。
悼志首座
释居简（宋代）

花雨散初筵，归来耨寸田。行空梁复道，拓地阁诸天。

木槁春长在，炉冰火不然。旦评溪上寺，犹自说耆年。
病中赠张十八
韩愈（唐代）

中虚得暴下，避冷卧北窗。
不蹋晓鼓朝，安眠听逢逢。
籍也处闾里，抱能未施邦。
文章自娱戏，金石日击撞。
龙文百斛鼎，笔力可独扛。
谈舌久不掉，非君亮谁双。
扶几导之言，曲节初摐摐。
半途喜开凿，派别失大江。
吾欲盈其气，不令见麾幢。
牛羊满田野，解旆束空杠。
倾尊与斟酌，四壁堆罂缸。
玄帷隔雪风，照炉钉明釭。
夜阑纵捭阖，哆口疏眉厖。
势侔高阳翁，坐约齐横降。
连日挟所有，形躯顿胮肛。
将归乃徐谓，子言得无哤。
回军与角逐，斫树收穷庞。
雌声吐款要，酒壶缀羊腔。
君乃昆仑渠，籍乃岭头泷。
譬如蚁蛭微，讵可陵崆峒。
幸愿终赐之，斩拔枿与桩。
从此识归处，东流水淙淙。
寄左经臣
许景衡（宋代）

二年南邑好相看，谁道忘形最较难。别去光阴惊倏忽，春来书讯喜平安。

如何柳市多时住，不向横塘一笑欢。节物悭人诗兴懒，多应閒处凭栏干。
吴给事挽词
项安世（宋代）

我来镜水问遗民，想见堂堂报国身。
五月陂塘三百里，千年庙学一番新。
世传风烈今无数，自许经行得最亲。
一读金陵补天议，始知高处更惊人。
新妇石
项安世（宋代）

谁家丑新妇，临水久徘徊。
月印修眉妩，风傅古曲哀。
晓妆无粉黛，春服有梅苔。
应恨周居士，逃秦更不回。
归雁亭次东坡韵
王洋（宋代）

平时何惮不成归，犹向亭前送雁飞。
弱羽可堪缯缴密，寒沙那得稻梁稀。
燕吴真恐音书绝，城郭犹疑今古非。
若为哀鸣相原野，依随岂惜共卑微。
汪枢使挽诗二首 其一
洪适（宋代）

两朝尊辅拂，一德赞规恢。简劾人所畏，囊封天可回。

指挥兵事密，谈笑塞氛开。尺五魁三象，俄惊山岳颓。
题中峰
费冠卿（唐代）

中峰高拄泬寥天，上有茅庵与石泉。

晴景猎人曾望见，青蓝色里一僧禅。
泊采石登蛾眉亭蛾眉山为云霭所蔽
袁说友（宋代）

平生山水缘，所阅辄相偶。
寻幽半江浙，领擥如益友。
我闻姑孰下，二梁山对守。
两娥颦黛远，久落诗人手。
今行适未到，梦寐念殊久。
今朝古亭上，四望一无有。
风岚暝四合，云沙涨江口。
渺渺天际间，了不辨妍丑。
登临漫连日，所得竟何取。
嗟予山泽姿，林泉剩奔走。
岁晚忆蛾眉，欲见事还否。
人间遇不遇，难以智力诱。
坠楼人不见，举案情何厚。
何如对此山，远拂双眉柳。
风樯明日上，相期后牛首。
天净楚江寒，黄昏一杯酒。
偈颂二百零五首
释正觉（宋代）

道契如如，非有非无。
静也神之在谷，应也像之在珠。
了无所住，在不失虚，
无影杖子两人扶。清华临於至鉴，
深密守於元枢，机轮文彩妙穷初。
霁色廓澄兮秋怀月满，秀棱重叠兮云卷山癯。
次韵中散兄喜雪二首 其一
葛胜仲（宋代）

林薄风号两日先，俄惊剪水堕遥天。坐看山路禽飞绝，聊胜泥涂马不前。

轻点红炉呈妙意，斜飘素发映衰年。寒霙与我官同冷，莫笑柴扉日晏眠。
句 其一
曾纡（宋代）

百步桥边荡桨时。
赠兰若僧
于鹄（唐代）

一身禅诵苦，洒扫古花宫。静室门常闭，深萝月不通。

悬灯乔木上，鸣磬乱幡中。附入高僧传，长称二远公。
咏怀·其三十九
阮籍（魏晋）

壮士何慷慨，志欲威八荒。
驱车远行役，受命念自忘。
良弓挟乌号，明甲有精光。
临难不顾生，身死魂飞扬。
岂为全躯士，效命争战场。
忠为百世荣，义使令名彰。
垂声谢后世，气节故有常。
同邑簿检视堤柳乘兴游保寿僧舍
韦骧（宋代）

拨置簿书看种柳，等閒联辔入云岐。山僧莫道疏迎候，我辈行行不自知。
西江月
萧廷之（宋代）

金液还丹大道，古人万劫一传。倾心剖腹露诸篇。接引直超道岸。

莫怪天机泄尽，此玄玄外无玄。留传后代与名贤。有目分明觑见。
出门无马行
刘攽（宋代）

市儿暮归钱满把，田翁秋收禾满野。人生勤苦必有获，天事岂满遗拙者。

鄙夫能言知读书，十五著论惊群儒。文章不作少壮用，白发垂领皮肉粗。

作官不如閒日多，得禄无若饥寒何。百年陈人谁比数，满眼贵士难经过。

欲为揣摩心智短，欲学造请颜色赧。黄金难成丹砂贵，紫芝将秀白日晚。

退居长安百不为，出门无马还步归。高天报施固有待，可得不如翁与儿。
见山台
蒲寿宬（宋代）

叠石生幽云，层台起修竹。
群山不出门，一日俱在目。
远眺极悠悠，男儿岂碌碌。
宝匣长夜鸣，黄金几时築。
此事谁与论，掀髯对云麓。
丘知府挽诗
杜范（宋代）

弟兄鼎誉人争羡，富贵随时报未均。
领阁清班非不遇，持麾重未遽成尘。
世夸人物今何在，志在诗书竟莫伸。
笑语诙谐犹在耳，忽闻远讣恐非真。
偈颂一百四十一首
释师范（宋代）

眼底年来胡种灭，丛林喜见太平时。
太平消息谁相委，只许张公李老知。
赠毒庵
程珌（宋代）

高座不知甚面目，当时唤作尸利密。
要须勿负此標题，更向托茶山顶立。
□□□（古捣练子）
贺铸（宋代）

楼上鼓，转□□。□□□□□□□。思妇想无肠可断，□□□□□□□。
东还书白业庵壁 其二
陈邦彦（明代）

湛湛千峰紫逻深，谁知泽畔有行吟。投閒合是林居士，居士原来不姓林。
郊庙歌辞。享太庙乐章。登歌
佚名（唐代）

止笙磬，撤豆笾。廓无响，窅入玄。主在室，神在天。

情馀慕，礼罔愆。喜黍稷，屡丰年。
任邱道中值雪赠权邑宰曹弋取道曹河间同僚也 其二
赵鼎臣（宋代）

塞南塞北平如掌，冬后冬前暖似春。鸡唱晓声频送客，雪藏归路苦留人。

论交自觉于诗薄，投分谁知与酒亲。恐被应刘来觅句，故看子建乞诸邻。
题应之二扇
曹勋（宋代）

纺车补網住溪头，草木萧萧隐显秋。
贾客数声何处橹，水云庆显羡渔舟。
一带晴林散晓鸦，山边理棹钓云沙。
有人策蹇春风里，应向溪头问酒家。
渔父
释重顯（宋代）

春光冉冉岸烟轻，水面无风钓艇横。
千尺丝纶在方寸，不知何处得鲲鲸。
题水殿纳凉图
詹同（明代）

湖上阑干百尺台，台边水殿倚云开。
红桥人隔荷花语，玉碗金盘进雪来。
谢蔡生见和
胡寅（宋代）

三分已过二分春，尚想绵田一善人。
冷食未平千载恨，浮云何与百年身。
从教对雨携壶阻，自爱观风得句新。
芍药酴醿无复见，花林芳草翠初匀。
送曾原伯大卿赴江东漕运
史浩（宋代）

阔步骎骎上要津，忽求补外为宁亲。不贪农扈登卿月，正喜秦宁拥使轮。

相就二男真孝子，益尊八座太夫人。临岐勿复深言别，看即斑衣侍紫宸。
次韵朋上人东湖精舍即事
释绍嵩（宋代）

开径东湖上，千岩镜裹看。
与君频邂逅，此地久盘桓。
柳影含云幕，桃花生幕寒。
婆娑弄翰墨，清兴寄毫端。
王漕小燕玻璃分韵得路字
陈造（宋代）

去年客京华，酷暑不可度。
时为冷泉登，税驾脱巾屦。
风外杂佩鸣，松根一窦注。
可闻不可挹，已足荡袢暑。
朅来黄埃中，梦绕湖西路。
宁知虎头侧，碧溜依绀宇。
琤淙响琴筑，喷噀起霏雾。
余润碧苔滋，照影红葵嫮。
凉气濯毛骨，寒声到樽俎。
况陪持斧翁，觞咏浣尘虑。
坐著锦囊生，歌烦桃叶女。
向来湖西亭，听泉渠须数。
逼人洒清寒，如翁不雪句。
更唤泉间龙，为霖下山去。
题徐氏手帖二首
袁说友（宋代）

我昔曾窥玉海书，画图今见泽仙癯。
为君持似人间世，凛凛犹堪立懦夫。